लघुकथा को एक अखिल भारतीय स्तर तथा प्रमुख प्रकाशन संस्थान की पत्रिका द्वारा दिए गए प्रचार–प्रसार का एक लाभ यह भी मिला कि देश के विभिन्न हिस्सों से प्रकाशित लघुपत्रिकाओं ने लघुकथाएँ भी छापना शुरू किया। इन पत्रिकाओं में प्रकाशित लघुकथाओं का तेवर ‘सारिका’ से अलग था। अब लघुकथाओं के विषय भी बदलते जा रहे थे । व्यवस्था या उससे जुड़े लोगों पर आक्रमण की एकरूपता भंग होने लगी थी। इसी माहौल के बीच एक अच्छा संकलन ‘गुफाओं से मैदान की ओर’ आया। इस संकलन का प्रकाशन जिस उद्देश्य को लेकर हुआ था, यदि उसकी पूर्ति प्रचार–प्रसार की दृष्टि से हो पाती तो लघुकथा की रचना प्रक्रिया का स्वरूप लेखकों तथा पाठकों के सामने बहुत पहले आ जाता। हमारा ‘प्रतिनिधि लघुकथाएं’ संकलन ‘सारिका’ में प्रकाशित चुटकुला–लघुकथा के विरोध में तो था ही, साथ ही इसका उद्देश्य लघुकथा लेखन की तमाम रचना–शैलियों को सामने लाना भी था, यह आरंभिक संकलन बिना किसी दावे के निकला, इसमें रचनाकारों को महत्त्व देने की बजाए लघुकथा लेखन को महत्त्व दिया गया था।